CELEX: 32020Q0722(02)
Language: hu
Date: 2020-03-26 00:00:00
Title: A Shift2Rail Közös Vállalkozás Irányító Testülete 1/2020 határozata (2020. március 26.) a személyes adatoknak az S2R működése keretében történő kezelésével kapcsolatban az érintetteket megillető egyes jogok korlátozására vonatkozó belső szabályok meghatározásáról

22.7.2020   
               
               
                  HU
               
               
                  Az Európai Unió Hivatalos Lapja
               
               
                  L 236/7
               
            
         A SHIFT2RAIL KÖZÖS VÁLLALKOZÁS IRÁNYÍTÓ TESTÜLETE 1/2020 HATÁROZATA
         (2020. március 26.)
         a személyes adatoknak az S2R működése keretében történő kezelésével kapcsolatban az érintetteket megillető egyes jogok korlátozására vonatkozó belső szabályok meghatározásáról
         A SHIFT2RAIL KÖZÖS VÁLLALKOZÁS (a továbbiakban: S2R közös vállalkozás) IRÁNYÍTÓ TESTÜLETE
         tekintettel az Európai Unió működéséről szóló szerződésre (1),
         tekintettel a természetes személyeknek a személyes adatok uniós intézmények, szervek, hivatalok és ügynökségek általi kezelése tekintetében való védelméről és az ilyen adatok szabad áramlásáról, valamint a 45/2001/EK rendelet és az 1247/2002/EK határozat hatályon kívül helyezéséről szóló, 2018. október 23-i (EU) 2018/1725 európai parlamenti és tanácsi rendeletre (2) és különösen annak 25. cikkére,
         tekintettel az Shift2Rail Közös Vállalkozás létrehozásáról szóló, 2014. június 16-i 642/2014/EU tanácsi rendeletre (3) és különösen az azon rendelethez csatolt alapszabály 8. cikkére,
         tekintettel az európai adatvédelmi biztosnak az új rendelet 25. cikkével és a belső szabályokkal kapcsolatos útmutatására,
         az európai adatvédelmi biztossal az (EU) 2018/1725 rendelet 41. cikkének (2) bekezdésével összhangban 2019. november 12-én folytatott konzultációt követően,
         tekintettel az európai adatvédelmi biztos 2019. december 18-i ajánlásaira,
         az S2R közös vállalkozás személyzeti bizottságával folytatott konzultációt követően,
         mivel:
         
                     (1)
                  
                  
                     Kizárólag a Szerződések alapján elfogadott jogi aktusok korlátozzák az érintettek jogait. Amennyiben ezek a korlátozások nem alapozhatók a Szerződések alapján elfogadott jogi aktusokra, az (EU) 2018/1725 rendelet értelmében az S2R közös vállalkozás működéséhez kapcsolódó ügyekben belső szabályok írhatnak elő korlátozásokat, ideértve a korlátozás szükségességének és arányosságának vizsgálatára vonatkozó rendelkezéseket is.
                  
               
                     (2)
                  
                  
                     Az (EU) 2018/1725 rendelet 25. cikkének (1) bekezdésével összhangban az e rendelet 14–22., 35. és 36. cikkének alkalmazására, továbbá – a 14–22. cikkben meghatározott jogokat és kötelezettségeket illető rendelkezései tekintetében – az e rendelet 4. cikkének alkalmazására vonatkozó korlátozásoknak az S2R közös vállalkozás által elfogadásra kerülő belső szabályokon kell alapulniuk.
                  
               
                     (3)
                  
                  
                     Az S2R közös vállalkozás adminisztratív működésének keretében igazgatási vizsgálatokat végezhet, fegyelmi eljárásokat folytathat le, az OLAF felé bejelentett lehetséges szabálytalanságokkal kapcsolatos előzetes tevékenységeket végezhet, közérdekű bejelentésekkel kapcsolatos ügyekben vizsgálódhat, zaklatási ügyekkel kapcsolatos (hivatalos és nem hivatalos) eljárásokat folytathat le, belső és külső panaszokat kezelhet, belső ellenőrzéseket végezhet, az adatvédelmi tisztviselő révén az (EU) 2018/1725 rendelet 45. cikkének (2) bekezdésével összhangban végzett vizsgálatokat folytathat le, és belső (informatikai) biztonsági vizsgálatokat végezhet.
                  
               
                     (4)
                  
                  
                     Az S2R közös vállalkozás személyes adatok számos kategóriáját kezeli, mint például személyazonosító adatokat, elérhetőségi adatokat, szakmai adatokat, részletes igazgatási adatokat, meghatározott forrásokból származó adatokat, az elektronikus kommunikáció adatait és forgalmi adatokat, valamint az üggyel kapcsolatos adatokat (mint például az indokolás, a viselkedési adatok, az értékelésre, a teljesítményre és a lebonyolításra vonatkozó adatok, valamint az eljárás vagy tevékenység tárgyára vonatkozó vagy azzal kapcsolatban előterjesztett adatok) (4).
                  
               
                     (5)
                  
                  
                     Az S2R közös vállalkozás, amelyet ügyvezető igazgatója képvisel, adatkezelőként jár el.
                  
               
                     (6)
                  
                  
                     A személyes adatokat biztonságosan, elektronikus környezetben vagy nyomtatott formában tárolják, ami megakadályozza a jogosulatlan hozzáférést és azt, hogy az adatokat olyan személyeknek továbbítsák, akiknek nem kell azokat ismerniük. A kezelt személyes adatokat legfeljebb az adatkezelés céljából szükséges és helyénvaló ideig – az S2R közös vállalkozás adatvédelmi értesítéseiben, adatvédelmi nyilatkozataiban vagy nyilvántartásaiban meghatározott ideig – őrzik meg.
                  
               
                     (7)
                  
                  
                     Ezeket a belső szabályokat az S2R közös vállalkozás által az igazgatási vizsgálatok, fegyelmi eljárások lefolytatása, az OLAF felé bejelentett lehetséges szabálytalanságokkal kapcsolatos előzetes tevékenységek végzése, közérdekű bejelentésekkel kapcsolatos ügyek, zaklatási ügyekkel kapcsolatos (hivatalos és nem hivatalos) eljárások, belső és külső panaszok kezelése, belső ellenőrzések végzése, az adatvédelmi tisztviselő révén az (EU) 2018/1725 rendelet 45. cikkének (2) bekezdésével összhangban végzett vizsgálatok és a közös vállalkozáson belül kezelt vagy külső felek (pl. a CERT-EU) bevonásával végzett (informatikai) biztonsági vizsgálatok céljából végzett valamennyi adatkezelési műveletre alkalmazni kell.
                  
               
                     (8)
                  
                  
                     Ezeket a belső szabályokat a fent említett eljárások megindítása előtt, ezen eljárások ideje alatt, valamint az eljárások eredményeinek nyomon követése során végzett adatkezelési műveletekre egyaránt alkalmazni kell. Az S2R közös vállalkozás által a saját igazgatási vizsgálatain kívül a nemzeti hatóságoknak és nemzetközi szervezeteknek nyújtott segítség és együttműködés is ennek körébe tartozik.
                  
               
                     (9)
                  
                  
                     Azokban az esetekben, amelyekben ezek a belső szabályok alkalmazandók, az S2R közös vállalkozásnak meg kell indokolnia, hogy a korlátozások miért feltétlenül szükségesek és arányosak egy demokratikus társadalomban, és hogy azok tiszteletben tartják az alapvető jogok és szabadságok lényegét.
                  
               
                     (10)
                  
                  
                     Ezeken a kereteken belül az S2R közös vállalkozás köteles a lehető legnagyobb mértékben tiszteletben tartani a fenti eljárások során az érintettek alapvető jogait, különös tekintettel a tájékoztatáshoz, a hozzáféréshez, a helyesbítéshez, a törléshez, az adatkezelés korlátozásához való jogra, az érintett adatvédelmi incidensről való tájékoztatásának jogára, illetve a tájékoztatás bizalmas kezelésével kapcsolatos, az (EU) 2018/1725 rendeletben foglalt jogokra.
                  
               
                     (11)
                  
                  
                     Az S2R közös vállalkozás ugyanakkor kötelezhető arra, hogy különösen a saját vizsgálatainak, valamint más hatóságok vizsgálatainak és eljárásainak védelme, valamint a vizsgálataival vagy más eljárásaival összefüggésben más személyek jogainak védelme érdekében korlátozza az érintett tájékoztatását és más érintettek jogait.
                  
               
                     (12)
                  
                  
                     Amikor az S2R közös vállalkozás korlátozás alkalmazását mérlegeli, számba kell vennie az érintett jogaira és szabadságaira nézve fennálló kockázatokat, különösen a többi érintett jogaira és szabadságaira nézve fennálló kockázat, valamint azon kockázat szempontjából, hogy például a bizonyítékok megsemmisítésével az S2R közös vállalkozás vizsgálatai vagy eljárásai hatástalanná válnak. Az érintett jogaira és szabadságára nézve fennálló kockázatok elsősorban, de nem kizárólag a jó hírnévvel kapcsolatos kockázatokat, valamint a védekezéshez és a meghallgatáshoz való joggal kapcsolatos kockázatokat érintik.
                  
               
                     (13)
                  
                  
                     Ebből következően az S2R közös vállalkozás a vizsgálat és más érintettek alapvető jogainak és szabadságainak védelme céljából korlátozhatja a tájékoztatást.
                  
               
                     (14)
                  
                  
                     Az S2R közös vállalkozásnak rendszeresen figyelemmel kell kísérnie, hogy a korlátozást indokló feltételek fennállnak-e, és ha már nem, akkor fel kell oldania a korlátozást.
                  
               
                     (15)
                  
                  
                     Az adatkezelőnek a halasztáskor és a felülvizsgálatok során tájékoztatnia kell az adatvédelmi tisztviselőt,
                  
               ELFOGADTA EZT A HATÁROZATOT:
         
            1. cikk
            Tárgy és hatály
            
               (1)   Ez a határozat azokra a feltételekre vonatkozó szabályokat állapítja meg, amelyekkel az S2R közös vállalkozás a (2) bekezdésben meghatározott eljárások keretében korlátozhatja az (EU) 2018/1725 rendelet 14–21., 35. és 36. cikkében említett jogok, továbbá – a 25. cikket követve – a 4. cikk alkalmazását.
            
            
               (2)   Az S2R közös vállalkozás adminisztratív működésének keretében ez a határozat a programiroda által személyes adatokon a következő célokból végzett adatkezelési műveletekre alkalmazandó: igazgatási vizsgálatok, fegyelmi eljárások lefolytatása, az OLAF felé bejelentett lehetséges szabálytalanságokkal kapcsolatos előzetes tevékenységek végzése, közérdekű bejelentésekkel kapcsolatos ügyek, zaklatási ügyekkel kapcsolatos (hivatalos és nem hivatalos) eljárások, belső és külső panaszok kezelése, belső ellenőrzések végzése, az adatvédelmi tisztviselő révén az (EU) 2018/1725 rendelet 45. cikkének (2) bekezdésével összhangban végzett vizsgálatok és a közös vállalkozáson belül kezelt vagy külső felek (pl. a CERT-EU) bevonásával végzett (informatikai) biztonsági vizsgálatok.
            
            
               (3)   Az érintett adatkategóriák: személyazonosító adatok, elérhetőségi adatok, szakmai adatok, részletes igazgatási adatok, meghatározott forrásokból származó adatok, az elektronikus kommunikáció adatai és forgalmi adatok, valamint az üggyel kapcsolatos adatok, mint például az indokolás, a viselkedési adatok, az értékelésre, a teljesítményre és a lebonyolításra vonatkozó adatok, valamint az eljárás vagy tevékenység tárgyára vonatkozó vagy azzal kapcsolatban előterjesztett adatok.
            
            
               (4)   Amennyiben az S2R közös vállalkozás a feladatait az érintett (EU) 2018/1725 rendelet szerinti jogaira figyelemmel látja el, meg kell vizsgálnia, hogy az említett rendeletben rögzített mentességek valamelyike nem alkalmazandó-e.
            
         
         
            2. cikk
            Az adatkezelő meghatározása
            Az adatkezelési műveletek tekintetében az adatkezelő az S2R közös vállalkozás, amelyet ügyvezető igazgatója képvisel.
         
         
            3. cikk
            A garanciák meghatározása
            
               (1)   Az S2R közös vállalkozás a személyes adatokkal való visszaélés, az azokhoz való jogosulatlan hozzáférés vagy azok jogosulatlan továbbításának megakadályozása céljából a következő garanciákat alakítja ki:
               
                           a)
                        
                        
                           A papíralapú dokumentumokat biztonságos szekrényekben kell tárolni, és azokhoz kizárólag az erre felhatalmazott személyzet férhet hozzá.
                        
                     
                           b)
                        
                        
                           Valamennyi elektronikus adatot biztonságos informatikai alkalmazáson kell tárolni az S2R közös vállalkozás biztonsági előírásainak megfelelően, valamint egyedi elektronikus mappákban, amelyekhez kizárólag az erre felhatalmazott személyzet férhet hozzá. Mindenki számára egyénileg kell megfelelő hozzáférési szintet biztosítani.
                        
                     
                           c)
                        
                        
                           Az adatbázisnak jelszóval védett, egységes belépési eljárással működő rendszernek kell lennie, amely automatikusan kapcsolódik a felhasználó azonosítójához és jelszavához, és adott esetben „álnevesítést” és/vagy „ titkosítást” is alkalmazni kell. A felhasználók helyettesítése szigorúan tilos. Az elektronikus nyilvántartásokat biztonságosan kell kezelni a bennük tárolt adatok bizalmasságának és titkosságának védelme érdekében.
                        
                     
                           d)
                        
                        
                           Az adatokhoz hozzáféréssel rendelkező valamennyi személyt titoktartási kötelezettség terhel.
                        
                     
            
               (2)   A 6. cikk (3) bekezdésével összhangban az 1 bekezdésben említett garanciákat rendszeresen felül kell vizsgálni.
            
            
               (3)   Az 1. cikk (3) bekezdésében említett személyes adatok megőrzési idejét a 7. cikk (1) bekezdésében említett vonatkozó adatvédelmi tájékoztatók, adatvédelmi nyilatkozatok vagy nyilvántartások határozzák meg. A megőrzési idő semmiképpen sem lehet hosszabb, mint amennyi az adatkezelés céljához mérten szükséges és megfelelő (5).
            
         
         
            4. cikk
            A korlátozások indokai
            
               (1)   Az S2R közös vállalkozás korlátozást kizárólag a következők biztosítása érdekében alkalmazhat:
               
                           a)
                        
                        
                           a tagállamok nemzetbiztonsága, közbiztonsága vagy honvédelme;
                        
                     
                           b)
                        
                        
                           bűncselekmények megelőzése, nyomozása, felderítése és a vádeljárás lefolytatása, illetve büntetőjogi szankciók végrehajtása, beleértve a közbiztonságot fenyegető veszélyekkel szembeni védelmet és az említett veszélyek megelőzését;
                        
                     
                           c)
                        
                        
                           az Unió vagy valamely tagállam egyéb fontos, általános közérdekű célkitűzései, különösen az Unió közös kül- és biztonságpolitikai célkitűzései vagy az Unió, illetve valamely tagállam fontos gazdasági vagy pénzügyi érdeke, beleértve a monetáris, a költségvetési és az adózási kérdéseket, a népegészségügyet és a szociális biztonságot;
                        
                     
                           d)
                        
                        
                           az uniós intézmények és szervek belső biztonsága, beleértve az elektronikus hírközlési hálózataik biztonságát;
                        
                     
                           e)
                        
                        
                           a szabályozott foglalkozások esetében az etikai vétségek megelőzése, kivizsgálása, felderítése és az ezekkel kapcsolatos eljárások lefolytatása;
                        
                     
                           f)
                        
                        
                           az a)–c) pontokban említett esetekben – akár alkalmanként – a közhatalmi feladatok ellátásához kapcsolódó ellenőrzési, vizsgálati vagy szabályozási tevékenység;
                        
                     
                           g)
                        
                        
                           az érintett védelme vagy mások jogainak és szabadságainak védelme;
                        
                     
                           h)
                        
                        
                           polgári jogi követelések érvényesítése.
                        
                     
            
               (2)   A fenti (1) bekezdésben ismertetett célok konkrét alkalmazásaként az S2R közös vállalkozás korlátozásokat vezethet be az alábbi körülmények között:
               
                           a)
                        
                        
                           a Bizottság szolgálataival vagy egyéb uniós intézményekkel, szervekkel, ügynökségekkel és hivatalokkal megosztott személyes adatok tekintetében;
                           
                                       —
                                    
                                    
                                       ha az adott bizottsági szolgálat, uniós intézmény, szerv vagy ügynökség az (EU) 2018/1725 rendelet 25. cikkében meghatározott más jogi aktusok alapján, illetve a rendelet IX. fejezetével vagy a más uniós intézményt, szervet, ügynökséget és hivatalt létrehozó jogi aktussal összhangban korlátozhatja a felsorolt jogok gyakorlását;
                                    
                                 
                                       —
                                    
                                    
                                       ha az említett bizottsági szolgálat, uniós intézmény, szerv vagy ügynökség általi ilyen korlátozás célját veszélyeztetné, ha az S2R közös vállalkozás nem alkalmazna ugyanazon személyes adatok tekintetében egyenértékű korlátozást.
                                    
                                 
                     
                           b)
                        
                        
                           a tagállamok illetékes hatóságaival megosztott személyes adatok tekintetében;
                           
                                       —
                                    
                                    
                                       ha a tagállamok ezen illetékes hatóságai az (EU) 2016/679 európai parlamenti és tanácsi rendelet (6) 23. cikkében említett jogi aktusok vagy az (EU) 2016/680 európai parlamenti és tanácsi irányelv (7) 13. cikkének (3) bekezdését, 15. cikkének (3) bekezdését vagy 16. cikkének (3) bekezdését átültető nemzeti intézkedések alapján korlátozhatják a felsorolt jogok gyakorlását;
                                    
                                 
                                       —
                                    
                                    
                                       ha az említett illetékes hatóság általi ilyen korlátozás célját veszélyeztetné, ha az S2R közös vállalkozás nem alkalmazna ugyanazon személyes adatok tekintetében egyenértékű korlátozást.
                                    
                                 
                     
                           c)
                        
                        
                           a harmadik országokkal vagy nemzetközi szervezetekkel megosztott személyes adatok tekintetében, ha egyértelmű bizonyíték van arra, hogy az említett jogok és kötelezettségek gyakorlása veszélyeztetheti az S2R közös vállalkozás harmadik országokkal vagy nemzetközi szervezetekkel való együttműködését feladatai ellátása során.
                        
                     Mielőtt az első albekezdés a) és b) pontjában említett korlátozások alkalmazására sor kerül, az S2R közös vállalkozás konzultál az érintett bizottsági szolgálatokkal, uniós intézményekkel, szervekkel, ügynökségekkel, hivatalokkal vagy a tagállamok illetékes hatóságaival, kivéve, ha egyértelmű az S2R közös vállalkozás számára, hogy a korlátozás alkalmazásáról a nevezett pontokban említett valamelyik jogi aktus rendelkezik.
            
         
         
            5. cikk
            Korlátozások és az érintettek jogai
            
               (1)   Kellően indokolt esetekben és az e határozatban megállapított feltételek mellett, amennyiben szükséges és arányos, az adatkezelő korlátozhatja az alábbi jogokat az 1. cikk (2) bekezdésében és a lenti (2) bekezdésben felsorolt adatkezelési műveletek tekintetében:
               
                           a)
                        
                        
                           tájékoztatáshoz való jog;
                        
                     
                           b)
                        
                        
                           hozzáféréshez való jog;
                        
                     
                           c)
                        
                        
                           helyesbítéshez, törléshez és az adatkezelés korlátozásához való jog;
                        
                     
                           d)
                        
                        
                           az érintett adatvédelmi incidensről való tájékoztatásához való jog;
                        
                     
                           e)
                        
                        
                           az elektronikus hírközlés bizalmas jellegéhez való jog;
                        
                     
            
               (2)   Kellően indokolt esetekben és a 4. cikk (1) bekezdésében említett célok biztosítása érdekében az adatkezelő korlátozásokat alkalmazhat az 1. cikk (2) bekezdésében említett alábbi adatkezelési műveletek tekintetében:
               
                           a)
                        
                        
                           igazgatási vizsgálatok és fegyelmi eljárások lefolytatása;
                        
                     
                           b)
                        
                        
                           az OLAF felé bejelentett lehetséges szabálytalanságokkal kapcsolatos előzetes tevékenységek;
                        
                     
                           c)
                        
                        
                           közérdekű bejelentésekkel kapcsolatos eljárások;
                        
                     
                           d)
                        
                        
                           zaklatási ügyekkel kapcsolatos (hivatalos és nem hivatalos) eljárások;
                        
                     
                           e)
                        
                        
                           belső és külső panaszok kezelése;
                        
                     
                           f)
                        
                        
                           belső ellenőrzések;
                        
                     
                           g)
                        
                        
                           az adatvédelmi tisztviselő által az (EU) 2018/1725 rendelet 45. cikkének (2) bekezdésével összhangban végzett vizsgálatok;
                        
                     
                           h)
                        
                        
                           az S2R közös vállalkozáson belül kezelt vagy külső felek (pl. a CERT-EU) bevonásával végzett (informatikai) biztonsági vizsgálatok;
                        
                     
                           i)
                        
                        
                           a támogatáskezelés vagy a közbeszerzési eljárás keretében a pályázatok vagy ajánlatok benyújtási határidejének lejártát követően.
                        
                     
            
               (3)   A zaklatási ügyekkel kapcsolatos eljárás keretében az (1) bekezdésben említett jogok azonos feltételek mellett korlátozhatók az (1) bekezdés d) pontjában említett, az érintett adatvédelmi incidensről való tájékoztatásához való jog kivételével.
            
            
               (4)   A támogatáskezelés vagy a közbeszerzési eljárás keretében az (1) bekezdésben említett jogok azonos feltételek mellett korlátozhatók az (1) bekezdés c) pontjában említett helyesbítéshez, törléshez és az adatkezelés korlátozásához való jog kivételével.
            
            
               (5)   Kellően indokolt esetekben és az e határozatban meghatározott feltételek mellett az adatkezelő a (3) és (4) bekezdésben meghatározott kivételekkel korlátozhatja a helyesbítéshez, a törléshez és az adatkezelés korlátozásához való jogot.
            
            
               (6)   Ha az S2R közös vállalkozás részben vagy egészben korlátozza az (1), (3), (4) és (5) bekezdésben említett jogok alkalmazását, megteszi az e határozat 6. és 7. cikkében meghatározott intézkedéseket.
            
            
               (7)   Ha az érintett egy vagy több konkrét esettel vagy egy konkrét adatkezelési művelettel összefüggésben kezelt személyes adataihoz kér hozzáférést az (EU) 2018/1725 rendelet 17. cikkével összhangban, az S2R közös vállalkozás a kérelem értékelését kizárólag a szóban forgó személyes adatokra korlátozza.
            
         
         
            6. cikk
            A korlátozások szükségessége és arányossága
            
               (1)   A 4. cikken alapuló minden korlátozásnak szükségesnek és arányosnak kell lennie, figyelembe véve az érintettek jogaira és szabadságaira nézve fennálló kockázatokat, és tiszteletben kell tartania az alapvető jogok és szabadságok lényeges tartalmát egy demokratikus társadalomban.
            
            
               (2)   Korlátozás alkalmazásának mérlegelése esetén szükségességi és arányossági vizsgálatot kell végezni a jelen szabályok alapján. A vizsgálatot a rendszeres felülvizsgálat keretében is el kell végezni annak értékelését követően, hogy a korlátozás ténybeli és jogi indokai továbbra is fennállnak-e. Elszámoltathatósági okokból a vizsgálatot – eseti alapon – belső értékelő feljegyzés útján kell dokumentálni.
            
            
               (3)   A korlátozások ideiglenesek. A korlátozásokat tovább kell alkalmazni, amennyiben indokaik továbbra is fennállnak. Különösen abban az esetben, ha úgy ítélik meg, hogy a korlátozott jog gyakorlása már nem lehetetlenítené el a megállapított korlátozás hatását, vagy nem érintené hátrányosan más érintettek jogait vagy szabadságait.
               Az S2R közös vállalkozás az elfogadásától számított hathavonként, valamint a vonatkozó megkeresés, eljárás vagy vizsgálat lezárásakor felülvizsgálja a korlátozás alkalmazását. Ezt követően az adatkezelő hathavonta ellenőrzi a korlátozás fenntartásának szükségességét.
            
            
               (4)   Ha az S2R közös vállalkozás teljes egészükben vagy részben alkalmazza az e határozat 4. cikkén alapuló korlátozásokat, nyilvántartásban dokumentálnia kell a korlátozás okait, a jogalapot a fenti (1) bekezdéssel összhangban, a korlátozás szükségességének és arányosságának vizsgálatát is beleértve.
               A feljegyzést és adott esetben a mögöttes ténybeli és jogi elemeket tartalmazó dokumentumokat nyilvántartásba kell venni. Kérésre ezeket az európai adatvédelmi biztos rendelkezésére kell bocsátani.
            
         
         
            7. cikk
            Tájékoztatási kötelezettség
            
               (1)   Az S2R közös vállalkozás az (EU) 2018/1725 rendelet 31. cikkének értelmében vett adatvédelmi értesítésekben, adatvédelmi nyilatkozatokban vagy nyilvántartásokban, amelyeket a weboldalán és/vagy az intraneten tesz közzé, és amelyekben tájékoztatja az érintetteket a konkrét eljárásban rendelkezésükre álló jogokról, tájékoztatást ad a szóban forgó jogok esetleges korlátozásáról. A tájékoztatás kiterjed arra, hogy mely jogok korlátozhatók, valamint a korlátozás okaira és lehetséges időtartamára.
               A 6. cikk (4) bekezdésében foglalt rendelkezések sérelme nélkül, az S2R közös vállalkozás – amennyiben arányos – haladéktalanul írásban egyenként is tájékoztat minden olyan érintettet, akit megítélése szerint a konkrét adatkezelési művelet érint, a jelenlegi vagy jövőbeli korlátozásokkal kapcsolatos jogaikról.
            
            
               (2)   Ha az S2R közös vállalkozás teljes egészükben vagy részben korlátozza az 5. cikkben meghatározott jogokat, tájékoztatja az érintettet az alkalmazott korlátozásról és a korlátozás fő okairól, valamint arról, hogy panaszt nyújthat be az európai adatvédelmi biztoshoz, illetve bírósági jogorvoslatért fordulhat az Európai Unió Bíróságához.
               Az (EU) 2018/1725 rendelet 25. cikkének (8) bekezdésével összhangban fenti a 2. bekezdésben említett tájékoztatást el lehet halasztani, el lehet hagyni vagy meg lehet tagadni, ha a tájékoztatás ellehetetlenítené a korlátozás hatását.
            
         
         
            8. cikk
            Az adatvédelmi tisztviselő által végzett felülvizsgálat
            
               (1)   Az S2R közös vállalkozás haladéktalanul tájékoztatja adatvédelmi tisztviselőjét minden olyan esetben, amikor az adatkezelő korlátozza az érintettek jogainak alkalmazását, vagy e határozattal összhangban meghosszabbítja a korlátozást. Az adatkezelő hozzáférést biztosít az adatvédelmi tisztviselő számára a korlátozás szükségességének és arányosságának vizsgálatát tartalmazó feljegyzéshez, és a feljegyzésben rögzíti az adatvédelmi tisztviselő tájékoztatásának időpontját.
            
            
               (2)   Az adatvédelmi tisztviselő írásban kérheti az adatkezelőt, hogy vizsgálja felül a korlátozások alkalmazását. Az adatkezelő írásban tájékoztatja az adatvédelmi tisztviselőt a kért felülvizsgálat eredményéről.
            
            
               (3)   Az adatvédelmi tisztviselőt az eljárás teljes időtartama alatt be kell vonni az eljárásba. Az adatkezelő tájékoztatja az adatvédelmi tisztviselőt a korlátozás feloldásáról.
            
         
         
            9. cikk
            Hatálybalépés
            Ez a határozat az Európai Unió Hivatalos Lapjában való kihirdetését követő huszadik napon lép hatályba.
         
         
            Kelt Brüsszelben, 2020. március 26-án.
            
               
                  az S2R KV irányító testület részéről
               
               Henrik HOLOLEI
               
                  az elnök
               
            
         
         
            (1)  HL C 202., 2016.6.7., 47. o.
         
         
            (2)  HL L 295., 2018.11.21., 39. o.
         
         
            (3)  HL L 177., 2014.6.17., 9. o.
         
         
            (4)  Közös adatkezelés esetén az adatokat az (EU) 2018/1725 rendelet 28. cikkében foglaltaknak megfelelően a közös adatkezelők között létrejött vonatkozó megállapodásban meghatározott eszközökkel és célokkal összhangban kell kezelni.
         
            (5)  Az S2R közös vállalkozás adatmegőrzési politikája az iratoknak a Bizottságon belüli megőrzésén alapul, amelyet a közös dokumentummegőrzési lista szabályoz (ennek legfrissebb verziója a SEC (2019) 900 dokumentum), amely egy olyan megőrzési ütemtervet tartalmaz, amely megállapítja a különböző típusú bizottsági dokumentumok megőrzési idejét.
         
            (6)  Az Európai Parlament és a Tanács (EU) 2016/679 rendelete (2016. április 27.) a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről (általános adatvédelmi rendelet)(HL L 119., 2016.5.4., 1. o.).
         
            (7)  Az Európai Parlament és a Tanács (EU) 2016/680 irányelve (2016. április 27) a személyes adatoknak az illetékes hatóságok által a bűncselekmények megelőzése, nyomozása, felderítése, a vádeljárás lefolytatása vagy büntetőjogi szankciók végrehajtása céljából végzett kezelése tekintetében a természetes személyek védelméről és az ilyen adatok szabad áramlásáról, valamint a 2008/977/IB tanácsi kerethatározat hatályon kívül helyezéséről (HL L 119., 2016.5.4., 89. o.).